[pic] | COMISIA EUROPEANĂ |

Bruxelles, 24.3.2010

COM(2010)121 final

2008/0237 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene privind

poziția Consiliului în prima lectură în vederea adoptării Regulamentului Parlamentului European și al Consiliului privind drepturile pasagerilor care călătoresc cu autobuzul și autocarul și de modificare a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului

2008/0237 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului în prima lectură în vederea adoptării Regulamentului Parlamentului European și al Consiliului privind drepturile pasagerilor care călătoresc cu autobuzul și autocarul și de modificare a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului

1. ISTORICUL DOSARULUI

Data transmiterii propunerii către Parlamentul European și către Consiliu [document COM(2008)817 – 2008/0237(COD)]: | 4 decembrie 2008 |

Data avizului Comitetului Economic și Social European: | 16 iulie 2009 |

Data poziției Parlamentului European, în prima lectură: | 23 aprilie 2009 |

Data adoptării poziției Consiliului la prima lectură: | 11 martie 2010 |

2. OBIECTIVUL PROPUNERII COMISIEI

Propunerea, adoptată de Comisie la 4 decembrie 2008, vizează stabilirea drepturilor pasagerilor care călătoresc cu autobuzul și autocarul în vederea sporirii atractivității transportului rutier și a încrederii pasagerilor în acest tip de transport. Prin introducerea de noi norme, propunerea va contribui la sporirea protecției pasagerilor în general, precum și a persoanelor cu handicap sau cu mobilitate redusă, în special. De asemenea, propunerea va stabili standarde comparabile cu cele care există deja pentru sectoarele transporturilor aeriene sau feroviare.

3. OBSERVAȚII PRIVIND POZIȚIA CONSILIULUI

3.1. Observații generale

Comisia consideră că unele părți ale propunerii sale au fost substanțial modificate.

În primul rând, poziția Consiliului dă statelor membre posibilitatea de a excepta serviciile regulate urbane, suburbane si regionale, inclusiv serviciile transfrontaliere de acest tip, de la aplicarea regulamentului. Propunerea Comisiei includea această posibilitate cu condiția ca servicii exceptate respective să fie acoperite de contracte de servicii publice care să garanteze drepturile pasagerilor în mod similar. În plus, pentru o perioadă limitată de timp, statele membre pot excepta serviciile regulate interne, precum și serviciile internaționale în cazul cărora o parte semnificativă se desfășoară în afara Uniunii. Ar rezulta de aici o limitare semnificativă a domeniului de aplicare.

În al doilea rând, propunerea Comisiei conținea un capitol cu norme detaliate referitoare la obligațiile transportatorilor în ceea ce privește despăgubirile și asistența în caz de accidente. Poziția Consiliului a înlocuit propunerea inițială a Comisiei privind responsabilitatea transportatorului cu o trimitere la legislația națională aplicabilă și cu o obligație pentru statele membre de a garanta că orice limită maximă prevăzută de legislația națională drept despăgubire nu poate fi mai mică de 220 000 EUR pe pasager și de 500 EUR per bagaj în ceea ce privește serviciile urbane, suburbane si regionale (1 200 EUR per bagaj în ceea ce privește celelalte servicii de transport). De asemenea, poziția Consiliului a înlocuit cerința de plată în avans prevăzută în propunerea Comisiei cu obligația transportatorilor de a asigura asistență în ceea ce privește nevoile imediate de ordin practic ale pasagerilor după accident. Deși rămâne mult în urmă față de prevederile din propunerea Comisiei, această poziție ar putea spori gradul de protecție a pasagerilor la nivel european, în comparație cu situația prezentă.

În sfârșit, Comisia ia notă de decizia Consiliului ca prezentul regulament să se aplice după doi ani (și nu după un an) de la data intrării în vigoare.

3.2. Amendamente propuse de Parlamentul European acceptate de Comisie și incluse în totalitate sau parțial în poziția Consiliului

- amendamentul 3 care subliniază specificitățile sectorului transporturilor cu autobuzul și autocarul;

- amendamentul 5 care se referă la condițiile-cadru pentru organizarea de activități de formare pentru a răspunde nevoilor persoanelor cu handicap;

- amendamentele 26, 30, 31, 36, 45, 46 care au drept scop clarificarea și simplificarea formulării propunerii;

- amendamentele 32, 58, 62 care exprimă mai clar forma de prezentare a informațiilor pentru ca acestea să fie accesibile tuturor pasagerilor.

3.3. Amendamente propuse de Parlamentul European acceptate de Comisie, dar neincluse în poziția Consiliului

- clarificări ale considerentelor (amendamentele 1, 2, 6);

- introducerea de noi considerente care încurajează statele membre și operatorii de pe piață să investească în vehicule și în infrastructuri adecvate pentru transportul persoanelor cu handicap și al pasagerilor cu mobilitate redusă (amendamentele 7, 8, 9 și 10);

- amendamentele 13, 16 și 17 care clarifică definițiile;

- amendamentul 15 privind definițiile;

- amendamentele 23 și 82 care clarifică în ce condiții se aplică regimul propus pentru responsabilitatea transportatorilor în caz de accidente;

- amendamentele 50, 51 (parțial) și 55 care consolidează drepturile pasagerilor în cazul întârzierilor și anulărilor;

- amendamentele 59 și 60 care specifică în ce condiții transportatorii trebuie să ofere servicii de asistență în caz de întârzieri;

- amendamentele 61, 63 care subliniază necesitatea ca operatorii de transport să garanteze că informațiile și procedurile de tratare a plângerilor sunt accesibile tuturor pasagerilor, inclusiv persoanelor cu mobilitate redusă;

- amendamentele 64, 65, 66, 67, 68 care clarifică și consolidează în parte funcționarea sistemului de tratare a plângerilor și dispozițiile de aplicare a acestuia;

- amendamentul 70 care clarifică lista măsurilor de asistență care trebuie oferită persoanelor cu handicap și pasagerilor cu mobilitate redusă aflați la bord;

- amendamentele 73, 33, 34 (parțial), 35, 37, 40, 42, 43, 44 care precizează condițiile în care se oferă asistență persoanelor cu mobilitate redusă înainte, în timpul și după călătoria cu autobuzul și autocarul;

3.4. Amendamente propuse de Parlamentul European respinse de Comisie, dar incluse în totalitate sau parțial în poziția Consiliului

- amendamentele 27, 29 care clarifică în ce condiții se derogă de la dreptul la transport al persoanelor cu handicap și al persoanelor cu mobilitate redusă;

- amendamentul 53 prin care pasagerii sunt îndreptățiți la mese și la băuturi răcoritoare în cazul întârzierilor;

- amendamentul 69 care propune o dată de aplicare a regulamentului la doi ani după intrarea în vigoare.

3.5. Amendamente propuse de Parlamentul European respinse de Comisie și neincluse în poziția Consiliului

- amendamentele 4, 18, 19, 21, 22, 24 care prevăd modificări ale regimului răspunderii transportatorilor în caz de accidente;

- amendamentul 14 privind definițiile;

- amendamentul 25 care implică nerespectarea cerințelor privind securitatea transportului persoanelor cu handicap și al pasagerilor cu mobilitate redusă;

- amendamentele 38, 39, 41 referitoare la condițiile în care se oferă asistență persoanelor cu handicap și pasagerilor cu mobilitate redusă;

- amendamentele 47, 48 care limitează răspunderea operatorilor de transport în ceea ce privește scaunele cu rotile și echipamentele de deplasare;

- amendamentele 49, 52, 54, 56, 57 referitoare la răspunderea operatorilor de transport în cazul întârzierilor și al anulărilor;

- amendamentele 71 și 72 care reduc domeniul de aplicare a măsurilor de asistență la bord sau a formării profesionale necesare personalului pentru a răspunde nevoilor persoanelor cu handicap în timpul călătoriei.

4. CONCLUZII

Comisia își exprimă profunda îngrijorare în legătură cu modificările substanțiale introduse de Consiliu față de propunerea inițială a Comisiei și cu unele amendamente ale Parlamentului European, având în vedere că acestea reduc în mod considerabil domeniul de aplicare a proiectului de regulament reducând, prin urmare, și nivelul de protecție a călătorilor Uniunii Europene. Comisia ia notă de poziția adoptată în unanimitate de Consiliu și consideră că nivelul ambițiilor trebuie sporit în continuare, în mod constructiv, în cadrul unor noi dezbateri interinstituționale în vederea adoptării definitive a regulamentului.

5. DECLARAȚII ALE COMISIEI

Comisia a făcut următoarea declarație în cadrul reuniunii Consiliului miniștrilor transporturilor din 17 decembrie 2009:

„Comisia declară că, deși acordul politic nu răspunde pe deplin anumitor obiective importante ale propunerii sale inițiale, nu intenționează să se opună acestui acord pentru a permite continuarea procedurii legislative ordinare.”